
§ 1. В чл. 4, ал. 1 думите „§ 4, ал. 1“ се заменят с „§ 3а, ал. 1“.

§ 2. В Допълнителните разпоредби се правят следните изменения и допълнения:
1. Създава се § 3а:
„§ 3а. (1) За длъжностите по чл. 3, ал. 1 в регистъра на треньорските кадри могат да бъдат вписвани лица, които са били треньори на спортисти от индивидуални или колективни спортове, спечелили медал на олимпийски или паралимпийски игри или на световни първенства за мъже и жени, за спортове, включени в програмата на олимпийските или паралимпийските игри, независимо дали отговарят на изискванията на глава втора. 
(2) Вписването на лицата по ал. 1 се извършва по писмено заявление на съответната лицензирана спортна федерация, към което се прилагат:
1. изрично писмено съгласие на лицето, за което се иска вписване;
2. декларация от лицензираната спортна федерация-заявител, с която се удостоверява обстоятелството, че лицето, чието вписване се иска, е било треньор на спортист/и от индивидуални или колективни спортове, спечелили медал на олимпийски или паралимпийски игри или на световни първенства за мъже и жени, за спортове, включени в програмата на олимпийските или паралимпийските игри;
3. заверено от лицензираната спортна федерация-заявител копие на протокола от заседанието на управителния й съвет, на което е взето решение за подаване на заявление за вписване на лицето по т. 1;
4. за индивидуални спортове, в случай че медалът е спечелен за Република България, се представя декларация от спортиста, с която се удостоверява обстоятелството по т. 2, в приложимите случаи;
5. в случай че медалът е спечелен за чужда държава, се представя документ за удостоверяване на обстоятелствата по т. 2 и от съответната национална федерация на държавата, за която е спечелен медал;
6. заверено от лицензираната спортна федерация-заявител копие на официалния протокол на международната спортна организация, от който да е видно рангът на състезанието, крайното класиране, видът на спечеления медал и имената на медалистите;
7. посочен адрес на интернет страницата на съответната международна спортна организация, където са публикувани протоколите от съответното състезание.
(3) Вписването в регистъра на треньорските кадри, респективно отказът за вписване, на лицата по ал. 1 се извършва по реда на чл. 16.
(4) Лице, вписано в регистъра на треньорските кадри при условията на ал. 1 и 2, може да бъде вписано за длъжност от по-висока степен за същия вид спорт само ако отговаря на някое от изискванията на глава втора.“

2. Параграф 4 се отменя. 


ПРЕХОДНИ И ЗАКЛЮЧИТЕЛНИ РАЗПОРЕДБИ

§ 3. Неприключилите производства по заявления за вписване в регистъра на треньорските кадри се довършват при условията, които са били в сила към датата на подаване на заявленията.  

§ 4. Лицата, вписани в регистъра на треньорските кадри при условията на отменения § 4, запазват правоспособността си като треньорски кадри за длъжностите, за които са вписани и за които имат издадени удостоверения.

§ 5. Наредбата влиза в сила от деня на обнародването й в „Държавен вестник“.

